b'\n_START_ARTICLE_\nH\xc3\xb8yde uten till\xc3\xb8p\n_START_PARAGRAPH_\nH\xc3\xb8yde uten till\xc3\xb8p (ogs\xc3\xa5 kalt stille h\xc3\xb8yde) er en hopp\xc3\xb8velse i friidrett. \xc3\x98velsen g\xc3\xa5r ut p\xc3\xa5 \xc3\xa5 hoppe s\xc3\xa5 h\xc3\xb8yt som mulig over en list, uten noen form for till\xc3\xb8p eller horisontal bevegelse i forkant av hoppet.\n_START_SECTION_\nRegler\n_START_PARAGRAPH_\nUt\xc3\xb8veren skal st\xc3\xa5 p\xc3\xa5 begge bein, og begge bein skal forlate bakken samtidig. det er ikke tillatt med noen form for vridning, forflytting eller dobbeltsats av f\xc3\xb8ttene i forkant av, eller i selv satsen. Listen heves ettersom ut\xc3\xb8verne klarer h\xc3\xb8yden. En ut\xc3\xb8ver har tre fors\xc3\xb8k p\xc3\xa5 hver h\xc3\xb8yde. Ut\xc3\xb8veren lander p\xc3\xa5 en tykk madrass (tjukkas) som oftest p\xc3\xa5 ryggen.\n_START_SECTION_\nHistorie\n_START_PARAGRAPH_\nEvnen til \xc3\xa5 hoppe h\xc3\xb8yt har det trolig v\xc3\xa6rt konkurrert om p\xc3\xa5 mange ulike m\xc3\xa5ter gjennom tidene. M\xc3\xa5let kan ha v\xc3\xa6rt \xc3\xa5 n\xc3\xa5 h\xc3\xb8yest mulig med h\xc3\xa5nden, eller hodet. H\xc3\xb8ydehopp som \xc3\xb8velse krever at hele kroppen skal over et hinder av en bestemt h\xc3\xb8yde. Det er rimelig \xc3\xa5 anta at de f\xc3\xb8rste hoppene ble foretatt med landing p\xc3\xa5 beina. Var bakken, underlaget mykt nok kunne man nok lande p\xc3\xa5 ulike m\xc3\xa5ter med en rullende landing. N\xc3\xa5r \xc3\xb8velsen ble en offisiell konkurranse ble det hoppet med en teknikk kalt \xc2\xabdykk\xc2\xbb: Ut\xc3\xb8veren st\xc3\xa5r med selvvalgt side til hopplisten, svinger armene godt bak og vrir overkroppen bort fra listen samtidig som beina b\xc3\xb8yes. Direkte g\xc3\xa5r bevegelsen over i en strekk med beina og en aktiv slengbevegelse med armene opp mot listen. Ut\xc3\xb8veren passerer listen med bryst og mage mot listen, knekker i hoften, og l\xc3\xb8fter beina med seg over listen. Ut\xc3\xb8veren m\xc3\xb8ter bakken med armer og ruller over skulder, rygg og opp i st\xc3\xa5ende. Landingen ble som regel foretatt i sand, gjerne utblandet med sagflis.\n_START_SECTION_\nOL\n_START_PARAGRAPH_\nH\xc3\xb8ydehopp med till\xc3\xb8p ble det konkurrert i fra slutten av 1800-tallet, og \xc3\xb8velsen har v\xc3\xa6rt olympisk \xc3\xb8velse siden de f\xc3\xb8rste moderne lekene i 1896. Opprinnelsen til h\xc3\xb8ydehopp uten till\xc3\xb8p er noe usikker, men kom til som olympisk \xc3\xb8velse fra 1900 til 1912._NEWLINE_Den f\xc3\xb8rste olympiske mesteren i h\xc3\xb8yde uten till\xc3\xb8p var Ray Ewry. Han vant med 1,655 meter under lekene i 1900. Fire \xc3\xa5r senere med 1,60 meter. I jubileumslekene i 1906 hoppet han 1,56 meter og i London i 1908 ble vinnerhoppet p\xc3\xa5 1,575 meter. Platt Adams vant i 1912, med 1,63 meter, den siste gangen \xc3\xb8velsen var med p\xc3\xa5 det olympiske programmet.\n_START_SECTION_\nFosbury flopp\n_START_PARAGRAPH_\nEtter at Dick Fosbury introduserte den nye teknikken, kalt Fosbury flopp i h\xc3\xb8ydesprang med till\xc3\xb8p p\xc3\xa5 slutten av 1960-tallet, begynte ut\xc3\xb8verne \xc3\xa5 eksperimentere med en lignende teknikk ogs\xc3\xa5 i h\xc3\xb8yde uten till\xc3\xb8p. Den norske rekorden av Sturle Kalstad p\xc3\xa5 1,82 meter fra 1983 er satt med \xc2\xabden gamle\xc2\xbb dykkteknikken. Etter hvert er den teknikken helt borte og alle ut\xc3\xb8vere i dag konkurrerer med floppstilen._NEWLINE_H\xc3\xb8yde uten till\xc3\xb8p finnes p\xc3\xa5 det nasjonale mesterskapsprogrammet innend\xc3\xb8rs, men ikke utend\xc3\xb8rs. Sturle Kalstad fra IL Gular er tidenes norske h\xc3\xb8ydehopper uten till\xc3\xb8p, og har ved siden av den norske rekorden p\xc3\xa5 1,82 meter vunnet hele 12 norske mesterskap p\xc3\xa5 rad i perioden 1983 til 1994. Grete Bj\xc3\xb8rdalsbakke fra \xc3\x98rsta IL hadde den norske rekorden for kvinner med 1,52 meter fra mars 1984 frem til 2009 da Stine Kufaas hoppet 1,53 m._NEWLINE_\xc3\x98velsen nyttes av noen som en trenings\xc3\xb8velse, eller test\xc3\xb8velse for vertikal spenst, men dette er mest blant friidrettsut\xc3\xb8vere som er kjent med \xc3\xb8velsen. \xc3\x98velsen er ikke s\xc3\xa5 godt egnet til test av vertikal spenst som en sargeant-test, men vil for en erfaren ut\xc3\xb8ver kunne v\xc3\xa6re motiverende. At det i Norge fortsatt konkurreres i lengdehopp og h\xc3\xb8ydehopp uten till\xc3\xb8p er nok med p\xc3\xa5 \xc3\xa5 forsterke bruken av \xc3\xb8velsen. Som test\xc3\xb8velse har den nok litt for mange feilmarginer og dermed for lav reliabilitet._NEWLINE_Udokumenterte p\xc3\xa5stander mener at Patrik Sj\xc3\xb6berg har treningshopp opp mot 2 meter.\n_START_SECTION_\nTeknikk\n_START_PARAGRAPH_\nVed \xc3\xa5 ta bort till\xc3\xb8pet fjernes mye av kravet til teknisk koordinasjon mellom l\xc3\xb8pstill\xc3\xb8p, sats og hopp. \xc3\x98velsen fremhever dermed kravet til den plyometriske ferdigheten spenst. Med endringen i teknikken fra dykk til flopp, er \xc3\xb8velsen en god fysisk test p\xc3\xa5 vertikal spenst._NEWLINE_Reglene setter noen forutsetninger for hvordan et hopp kan utf\xc3\xb8res. Et hopp med floppstilen som er vanligst i dag utf\xc3\xb8res gjerne slik:_NEWLINE_Ut\xc3\xb8veren st\xc3\xa5r med ryggen mot hopplisten. Avstanden fra ut\xc3\xb8ver til listen vil variere i forhold til h\xc3\xb8yden p\xc3\xa5 listen og individuelle preferanser, men som en tommelfingerregel vil avstanden fra hoft til albue n\xc3\xa5r h\xc3\xa5nden er plassert p\xc3\xa5 hoften v\xc3\xa6re gunstig. Det er vanlig \xc3\xa5 strekke forsiktig opp, svaie ryggen for s\xc3\xa5 \xc3\xa5 b\xc3\xb8ye forover og senke armene. Bevegelsen nedover skal f\xc3\xb8rst v\xc3\xa6re rolig og kontrollert, for s\xc3\xa5 \xc3\xa5 sette p\xc3\xa5 et lite fall mot det dypeste punktet. Hvor dypt ut\xc3\xb8veren her velger \xc3\xa5 g\xc3\xa5 er ut fra individuell preferanse og m\xc3\xa5 st\xc3\xa5 i forhold til beinstyrke. I satsen bruker ut\xc3\xb8veren begge armene aktivt, og f\xc3\xb8rer disse kraftig frem, og oppover med lett b\xc3\xb8y i albuene. Trykket fra beina skal komme fra t\xc3\xa5ballene, og g\xc3\xa5 igjennom hoften og rett opp igjennom kroppen. Utfordringen rent teknisk er timing og \xc3\xa5 vite hvor langt inn mot listen det er gunstig \xc3\xa5 lene seg. Ut\xc3\xb8veren f\xc3\xb8ler n\xc3\xa5r listen er passert, ofte vil denne stryke langs ryggen uten \xc3\xa5 falle av. I det skuldrene er klar av listen m\xc3\xa5 hoften arbeides frem og opp. Armene brukes for \xc3\xa5 balansere kroppen, samtidig som de bidrar til \xc3\xa5 f\xc3\xa5r en gunstig svai i ryggen. I det hoften er klar av listen, g\xc3\xa5r ut\xc3\xb8veren inn i en sittende stilling som l\xc3\xb8fter knea og leggene over listen. Ut\xc3\xb8veren n\xc3\xa5r madrassen (tjukkasen) med skuldrene. Noen velger \xc3\xa5 fullf\xc3\xb8re en baklengs rulle, mens andre stopper rotasjonen og lander p\xc3\xa5 ryggen.'